Noch Heinrichs Mindigkeit san zwoa plante Romzüg (1065 und 1067) an de Rangstreitigkeit und an da fehlandn Loyalität vo de Großn gscheitart; de 1065 ausgsprochane Einladung vo Alexander zua Kaisakreanung hot ned ognomma wern kenna. Des hot de Distanz zwischn Kinitum und Reformpapstum vagreaßart. 1072 hot a lokals Investiturproblem zum Streit gfiahrt. Im Erzbistum Mailand war's im Konflikt um de Duachsetzung vo da Kiachareform zu bluitige Auseinandasetzunga kemma. Nochdem da Erzbischof zrucktretn is, hot Heinrich an nein Kandidatin eigsetzt. Da Papst hot jedo an andarn Kandidatin favorisiert, hot de keanigliche Maßnahm ois Affront betracht und hot aaf da reamischn Fastnsynode 1073 fünf Rotgeba vom Kini unta dem Voawuaf vo da Simonie exkommuniziert. Da offane Ausbruch vo dem Konflikt is duach den Dod vo Alexanda im April 1073 vahindert worn. Zu seim Nochfoiga is unta tumultuarische Umständ und gega de Regln vom Papstwoidekret Hildebrand erhobn worn, der se Gregor VII. gnennt hot. Hildebrand hot bereits in de Joahr zvor de päpstliche Politik maßgeble bstimmt, ois Papst hot er den Kampf fia de Zui vo da Kiachareform mit unerbittlicha Streng fortgfiahrt. Im Dictatus Papae vom März 1075 hot er seine Leitvoastellunga vo da Voigwoit vom Papsttum zum Ausdruck brocht.